S. Kahanec, poslanec: (2009-10-21):
V odôvodnení skráteného konania hovoríte, že ste potrebovali reagovať na spomalenie výkonnosti ekonomiky v dôsledku globálnej krízy. A v dôsledku toho na to, samozrejme, nadväzoval pokles zahraničného dopytu, ale aj dynamika slovenského priemyslu a tak ďalej a tak ďalej. Máte to uvedené v svojej správe. Ale v závere toho všetkého konštatujete, že s tým súvisiaci je výpadok daňových príjmov oproti schválenému objemu v zákone o štátnom rozpočte na rok 2009, ktorý bol schvaľovaný ešte, keď bol otázny rozmer a trvanie ekonomického spomalenia. No, neviem, snáď pri schvaľovaní rozpočtu ešte veci neboli až také jasné, ako boli jasné neskôr. Ale akonáhle sa rozbehol rok 2009, zo dňa na deň pribúdala situácia, keď sa, myslím, každý, kto použil zdravý sedliacky rozum, zaoberal tým, kde bude škrtať, aby mohol prežiť pri zníženom rozpočte príjmov. Je zaujímavé, že práve rezort financií na toto riziko nereagoval, možno niečo robil interne, ale každopádne vonku nedával nič najavo. Pýtam sa preto, prečo až teraz reagujeme, prečo sme nereagovali na začiatku roka, napriek tomu, že aj tu na tejto pôde sa hovorilo o rizikách, o potrebe šetriť, o potrebe znižovať výdavky štátneho rozpočtu a o potrebe vykonania revízie štátneho rozpočtu na rok 2009, predovšetkým v kapitole výdavkov, lebo v kapitole príjmov sa dali očakávať výpadky. Tieto slová ani tieto upozornenia ste nebrali veľmi vážne. Prečo je to až teraz, keď už na začiatku roku 2009 tieto hrozby a tieto riziká boli, myslím, úplne aktuálne? Môžem povedať, že po boji je každý generál a vy teraz, po tomto boji, chcete znižovať daňové príjmy za rok 2009 podľa toho, ako sa vyvíjala situácia, a zreálniť aj výšku nedaňových príjmov a ďalších nadväzných príjmov, či už tuzemských grantov alebo transferov. A možno chápem, prečo je to až teraz. Možno je to tak preto, aby ste nemuseli v priebehu celého roka 2009 šetriť, šetriť a škrtať, predovšetkým vo výdavkoch, vo výdavkoch vašich rezortov, vo výdavkoch, ktoré súviseli s míňaním, veľkodušným míňaním presne tak, ako sa vám to darilo v priebehu celého roka hlavne pri tendroch. A tie boli signifikantné, že nemáte problém brať tie najdrahšie ponuky, že nemáte problém míňať oveľa viac peňazí napr. pri PPP projektoch. A nechcem tu už teraz tie tendre vypočítavať, ale myslím, že úplne stačí, za všetko keď spomeniem iba dva, tender na diaľničné mýto a tender a tender na „korkovú nástenku“. Tým chcem povedať, že aj napriek tomu, že ste nás nebrali vážne, zrazu prišla situácia, keď zareagovala Európska únia. Ale Európska únia zareagovala tak, že napr. pri tom nástenkovom tendri sa rozhodla, že nepreplatí vynaložené výdaje v tomto tendri. Rozhodla sa tak. A pre mňa bolo absolútne nepochopiteľné, keď súčasný šéf tohto rezortu aj vzhľadom na tú situáciu, ktorú prežívame, z hľadiska nevyhnutného škrtania, na to reagoval, že nič sme nestratili. No, akože sme nič nestratili? Veď tie výdavky sa museli zaplatiť zo štátneho rozpočtu. Skade inde by sa zaplatili? Jedine zo štátneho rozpočtu, z kapitoly rezortu. A reagoval, že vlastne nevyberieme si keksíky, ale cukríky. No, nehnevajte sa, nesúvisí to priamo s vami pán minister, ale vy v podstate držíte ekonomiku vo všetkých rezortoch vlády a vy by ste jej mali diktovať, koľko môžu míňať a na koľko máme. Tak preto je to pre mňa nepochopiteľné, ako môžu sa takto stavať k tomu šéfovia rezortov tej istej vlády. To bolo upozornenie, ktoré jasne škrtlo prísun peňazí z Európskej únie. A tieto sme museli zaplatiť z kapitoly štátneho rozpočtu, z rezortu. A druhé vážne upozornenie, ktoré prišlo vzápätí, bolo upozornenie z Európskej únie, že možné problémy môžu nastať aj pri iných tendroch, napr. pri tendri na výber poradcu v rámci rezortu dopravy pri realizácii komunikácií R1 a D1, teda rýchlostných komunikácií a diaľničných komunikácií. Zatiaľ je to iba začiatok ako vážne upozornenie. Možno dospejeme postupne aj k tomu, že aj tam sa škrtnú prísuny z Európskej únie a že aj tam to opäť zaplatíme z rozpočtu. A keď to platíme z rozpočtu, tak, samozrejme, treba pripomenúť, že platia to všetci občania, teda daňoví poplatníci. Kolega poslanec Simon hovoril o tom, že vlastne tu robíte také divadlo. Ja by som to tak ani nenazval. Ja by som to nazval, že je tu predvádzaná tragédia, tragédia na úkor občanov, tragédia na úkor zadlžovania budúcich generácií, lebo inak sa nedá nazvať to, keď sa na jednej strane vie veľmi dobre, že zdroje sa stenčujú a výdavky sa neškrtajú. Ako to mám pochopiť? Normálnemu človeku keď sa stenčia zdroje, začne škrtať na výdavkoch. Je nepochopiteľné, že vláda a rezort financií k tomu neprinúti aj jednotlivé rezorty a vládu ako celok. Kde bola zodpovednosť vlády a kde bola zodpovednosť vášho rezortu, pán minister, keď ste pripustili tento stav? Kde bola zodpovednosť vášho rezortu, pán minister, keď ste na toto vážne riziko neupozornili včas ani samosprávne úrovne, teda samosprávu v mestách a obciach a regionálnu samosprávu vyšších územných celkov? A že nehovorím do vetra, tak som to registroval, keď prichádzali tie upozornenia z rezortu financií. Poviem to na príklade mesta Prešov. Keď sme vo februári ako poslanci v meste upozorňovali, že treba si vytvoriť rezervu na výpadok príjmov v rozpočte mesta, keďže sme očakávali vtedy ešte nie celkom jasný, ale značný výpadok príjmov podielových daní, tak vrcholové vedenie mesta malo podobný silný postoj, ako ho mala vláda, resp. jej šéfovia koncom roka 2008. A očakávalo výpadok zhruba v čiastke 35 mil. Sk. Hovorím to ešte v korunách. V polovici roka, presný termín teraz neviem, ale myslím že to boli v júni alebo v júli, skôr v júli, prišlo prvé upozornenie z rezortu financií, v ktorom sa už očakával výpadok zhruba vo výške 60 mil. Sk. Zrazu nastala zmena, už to nebolo 35 mil., ale 60 mil., a krátko na to ďalšia prognóza z ministerstva financií, kde sa k tomu pridalo ďalších zhruba 60 mil. Každopádne celkový výpadok, ktorý máme teraz počítaný v meste Prešov, výpadok podielových daní  je bez nejakých drobných 125 mil. Sk. Myslím, že je to vážna suma. A ja som sa pýtal, aj keď sme mali zasadnutie hospodárskeho výboru, keď tam bol váš štátny tajomník, prečo ste o týchto veciach neinformovali verejnú správu, lebo na jednej strane rozprával, že nechceli ste akože s niektorými vecami ísť na bubon, ale ja si myslím, že verejná správa, ktorá dostáva zdroje, ktoré sa tvoria na základe podielových daní a tak ďalej, tak by mala mať zhruba nejaké informácie o tom, ako sa má zachovať a aký má očakávať napr. výpadok týchto daní. Vaše upozornenie prišlo, myslím, po pol roku na túto úroveň. Presný dátum si nepamätám. Myslíte si, že tento postup aj voči samospráve je zodpovedný? Veď 125 mil. je slušná čiastka. Myslím, že približne rovnaký výpadok, okolo 120 mil., očakávala aj Žilina. A to ešte neviem, ako skončí rok, či ten výpadok bude len taký alebo sa ešte zväčší. To, čo si myslím ja, že to nie je akože celkom zodpovedné, to nemusíte brať vážne. Ale oveľa vážnejšie by ste mali brať upozornenia tých, ktorí hodnotia a profesionálne sa venujú vývoju v krajinách, aj našej krajiny a na základe tohto vývoja nás preradili do rizikovej skupiny, rizikovej skupiny z hľadiska ekonomiky, z hľadiska fungovania štátu. Preto by som nebral tento materiál vôbec ako nejaké divadlo, skôr to beriem ako oneskorenú reakciu a veľmi oneskorenú reakciu na nejakú zmenu rozpočtu. Ale sa mali udiať na začiatku a v priebehu tohto roka príp. následné zmeny, keď sme mali prijať opatrenia predovšetkým v kapitole výdavkov a keď sme mali prijať opatrenia, ktoré budú rozhodovať o šetrení a o nerozhadzovaní zdrojov zo štátneho rozpočtu. To sa v priebehu roka nedialo. A teraz už iba sucho presúvame čísla, tak ako je uvedené v tejto ďalšej tlači, ktorá nasleduje po tomto skrátenom legislatívnom konaní. Myslím, že toto nie je z vašej strany, pán minister, zodpovedný postup. A skúste nás presvedčiť, prečo ste v priebehu roka nepristúpili k týmto opatreniam a nesignalizovali tieto zmeny úplne reálne, aby sa každý mohol zariadiť podľa toho, predovšetkým teda mám na mysli teraz samosprávu, a prečo to robíte až teraz v závere roka, keď už je takmer po funuse. Z tohto dôvodu, samozrejme, ani ja, ani moji kolegovia z Kresťanskodemokratického hnutia nemôžu takýto spôsob predkladania a zmien podporovať ani v tomto materiáli, ani v štátnom rozpočte. Ďakujem pekne.